Приједлог
На основу члана 88. став 3. Закона о туризму ("Службени гласник Републике Српске", брoj 70/11) и члана 82 став 2. Закона о републичкој управи ("Службени гласник Републике Српске", бр. 118/08, 11/09, 74/10 и 86/10), министар трговине и туризма,                  д о н о с и

ПРАВИЛНИК 
О САДРЖАЈУ И НАЧИНУ ИСТИЦАЊА ТУРИСТИЧКЕ СИГНАЛИЗАЦИЈЕ
Члан 1.
Овим правилником се прописује садржај, врста, као и начин истицања, односно постављања туристичке сигнализације.
Члан 2.
(1) Туристичка сигнализација, у смислу овог правилника, представља знакове, односно табле, паное или карте којима се усмјеравају и обавјештавају туристи,  пјешаци, бициклисти и учесници у саобраћају о културним, историјским, природним и туристичким знаменитостима, објектима туристичке инфрастуктуре и супрастуктуре (у даљем тексту: објекти), манифестацијама и осталим садржајима туристичке понуде (у даљем тексту: знакови туристичке сигнализације).
(2) Туристичком сигнализацијом се могу означавати и угоститељски објекти за смјештај, односно угоститељски објекти за исхрану и пиће. 
(3) Изузетно од ст 1. и 2. овог члана, туристичком сигнализацијом се могу означавати архитектонске, односно амбијенталне цјелине и објекти који због своје историје, естетике или садржаја могу имати значаја за туризам, као што су: улице, булевари и  дијелови урбаних цјелина.  
Члан 3.

Туристичку сигнализацију чине:

а) знакови обавјештења о културним, историјским, природним и туристичким знаменитостима, објектима, садржајима и манифестацијама,
б) знакови усмјерења према културним, историјским, природним и туристичким знаменитостима, објектима, садржајима и манифестацијама,
в) путоказне табле и путоказни панои за угоститељске објекте,
г) знакови за пружање туристичких информација,
д) знакови за израз добродошлице, 

ђ) знакови за бициклисте и
е) знакови туристичке карте.  
Члан 4.
 Према мјесту постављања знакови туристичке сигнализације се дијеле на:

а)  знакове саобраћајне туристичке сигнализације,

б) знакове пјешачке туристичке сигнализације и

в) знакове и саобраћајне и пјешачке туристичке сигнализације.
Члан 5.

На знаковима туристичке сигнализације могу засебно или заједно да стоје:

а) текстуални садржај и/или натпис, односно назив знаменитости, подручја, објеката и садржаја од значаја за туризам,

б) симбол - пиктограм, графички цртеж односно графички приказ или фотографија знаменитости, подручја, објеката и садржаја од значаја за туризам и
в) информација, односно ознака у вези стаза или дијелова стазе, као што је: тежина, врста, ознака, број/идент тачке, стазе, котe.

Члан 6.

(1) Знакови туристичке сигнализације требају бити јасни, читки и лако уочљиви. 
(2) Натписи и текстуални садржаји на знаковима туристичке сигнализације се исписују малим словима (почетно слово велико) уважавајући општа начела равноправности писма.
(3) Техничке карактеристике знакова туристичке сигнализације, као што су: боја подлоге, боја ивице, боја натписа и стрелице, висина слова, величина поља симбола и димензије знакова, су приказани у Прилогу број 1, који чини саставни дио овог правилника.
(4) Натписи и текстуални саджаји на знаковима туристичке сигнализације се исписују на језику једног од конститутивних народа БиХ, као и њихов превод на једном од свјетских језика.
(5) Натписи на језику једног од конститутивних народа БиХ исписују се усправним типовима слова, док се на свјетским језицима натписи исписују укошеним словима (Italic). 

(6) Облик слова се израђује у складу са важећим стандардима за израду слова на знацима саобраћајне сигнализације. 
Члан 7.
(1) Висина великог почетног слова на знаковима саобраћајне туристичке сигнализације одређује се према врсти саобраћајнице и то према сљедећем:

а) За некатегорисани пут, локални пут, магистрални пут  и регионални пут висина  великог почетног слова  је најмање 10,5 cm; 
б) За брзи пут, пут резервисан за саобраћај моторних возила и аутопут висина великог почетног слова  је најмање 28 cm.
Члан 8.

(1) Знакови туристичке сигнализације могу бити правоугаоног, квадратног или стреластог облика.

(2) Испод знакова туристичке сигнализације могу се поставити допунске плоче које пружају додатне информације о знаменитости, подручју, објекту, садржају или манифестацији  са знака туристичке сигнализације, као што су: смјер, ознака за удаљеност, одвајање са главног пута, вријеме одржавања манифестације.

(3) Допунске плоче су правоугаоног облика. 
Члан 9.
Знакови туристичке сигнализације се постављају под условом да је: 
а) знаменитост, подручје, садржај, објекат или манифестација од значаја за туризам и представља предмет интересовања туриста, 
б) приступ до знаменитости, подручја, садржаја, објекта или манифестације је безбједан и лако доступан туристима.
ЗНАКОВИ ОБАВЈЕШТЕЊА О КУЛТУРНИМ, ИСТОРИЈСКИМ, ПРИРОДНИМ И ТУРИСТИЧКИМ ЗНАМЕНИТОСТИМА, ОБЈЕКТИМА, САДРЖАЈИМА И МАНИФЕСТАЦИЈАМА
Члан 10.

Знакови обавјештења садрже назив, један или више симбола културне, историјске, природне или туристичке знаменитости, подручја, објекта или манифестације, те по потреби стрелицу, односно усмјерење, ознаку за удаљеност до одређене знаменитости, подручја, објекта или мјеста, а могу садржавати и додатне информације. 
Члан 11.
Знакови обавјештења о културним, историјским, природним и туристичким знаменитостима, објектима, садржајима и манифестацијама могу бити:
а) „обавјештајна плоча за културну, односно историјску знаменитост, подручје или објекат“ код које знак натписом и симболом означава назив, врсту, смјер и удаљеност до мјеста културне, односно историјске знаменитости, подручја или објекта, 
              б) „обавјештајна плоча за подручје природне знаменитости, подручја или објекта“ код које  знак натписом и симболом означава назив, врсту, смјер и удаљеност до мјеста природне знаменитости, подручја или објекта,

              в) „обавјештајна плоча за туристички објекат“ код које  знак натписом и симболом означава назив, врсту, смјер и удаљеност до мјеста самог туристичког објекта, 
г) „обавјештајна плоча за туристички пут“ код које знак означава мјесто на путу од којег је пут или дио пута проглашен као туристички пут (вински, панорамски, планински и слични тематски путеви) и 
д) „обавјештајна плоча за манифестацију“ код које знак обавјештава и усмјерава према важним манифестацијама, фестивалима или догађајима у насељу, чији је  садржај од туристичког значаја.

(2)  Знак из става 1. тачка д) овог члана може бити привременог карактера, односно постављен само за вријеме трајања туристичке или друге манифестације, фестивала односно догађаја. 

Члан 12.

(1) На знаковима из члана 11. став 1. овог правилника стрелица, односно усмјерење, као и ознака за удаљеност се ставља по потреби, односно не ставља се уколико је културна, историјска, природна или туристичка знаменитост, подручје, објекат односно манифестација у непосредној близини мјеста гдје је знак постављен. 

 (2) Знакови из члана 11. став 1. овог правилника припадају знаковима саобраћајне туристичке сигнализације и имају смеђу боју подлоге.
ЗНАКОВИ УСМЈЕРЕЊА ПРЕМА КУЛТУРНИМ, ИСТОРИЈСКИМ, ПРИРОДНИМ И ТУРИСТИЧКИМ ЗНАМЕНИТОСТИМА, ОБЈЕКТИМА, САДРЖАЈИМА И МАНИФЕСТАЦИЈАМА
Члан 13.

Знакови усмјерења су знакови који означавају смјер и удаљеност према културним, историјским, природним и туристичким знаменитостима, подручјима, објектима и манифестацијама.
Члан 14.
(1) Знакови усмјерења су:
а) „путоказна табла за усмјеравање према културним, односно историјским знаменитостима, подручјима или објектима“ код које знак натписом и симболом означава назив и врсту културнe, односно историјске знаменитости, подручја или објекта, као и усмјерење према наведеној културној, односно историјској знаменитости, подручју или објекту,
б) „путоказна табла за усмјеравање према природној знаменитости, подручју или објекту“ код које знак натписом и симболом означава назив и врсту природне знаменитости, подручја или објекта, као и усмјерење према наведеној природној знаменитости, подручју или објекту,
в) „путоказна табла за усмјеравање према туристичком објекту у насељу или подручју“  код које знак натписом и симболом означава назив и врсту туристичког објекта, као и усмјерење према наведеном туристичком објекту и
г) „путоказна табла за усмјеравање према мјесту односно подручју одржавања манифестације, фестивала или догађаја у насељу односно подручју“ код које знак натписом и симболом означава назив и врсту манифестације, фестивала или догађаја у насељу или подручју, као и усмјерење према наведеној манифестацији, фестивалу или догађају у насељу или подручју.
(2)  Знак из  става 1. тачка г) овог члана може бити привременог карактера, односно постављен само за вријеме трајања туристичке или друге манифестације, фестивала односно догађаја. 

Члан 15.
 (1) Знакови из члана 14. став 1. овог правилника садрже натпис, смјер, односно усмјерење, ознаку за удаљеност и највише три симбола, а ознака за удаљеност се ставља по потреби, односно не ставља се уколико је културна, историјска, природна или туристичка знаменитост, подручје, објекат односно манифестација у непосреднoј близини мјеста гдје је знак постављен. 
(2) Уколико се на истом стубу, односно носачу знакова поставља више знакова из члана 14. став 1. овог правилника један изнад другога, а који означавају различита усмјерења, у том случају се  од врха стуба стављају знакови по принципу усмјерења и то на врху  „равно“, испод чега се поставља „лијево“, а затим „десно“, док се усмјеравање према различитим одредиштима на истом правцу врши тако што се од врха стуба, односно носача знакова стављају знакови који означавају најудаљенија одредишта.
(3) Знакови из члана 14. став 1. овог правилника припадају групи знакова и саобраћајне и пјешачке туристичке сигнализације и имају смеђу боју подлоге.
(4) Изузетно од става 3. овог члана, знак  "путоказна табла за усмјеравање према природној знаменитости, подручју или објекту“ има зелену подлогу када се поставља у насељима, а означава природне површине у насељу или непосредној близини насеља, као што су: парк, ада, ушће, излетиште и слично.

ПУТОКАЗНЕ ТАБЛЕ И ПУТОКАЗНИ ПАНОИ ЗА УГОСТИТЕЉСКЕ ОБЈЕКТЕ 
Члан 16.

Путоказне табле и путоказни панои за угоститељске објекте означавају прилазе појединим угоститељским објектима за смјештај, као и угоститељским објектима за исхрану и пиће из групе "ресторани".
Члан 17.

(1) Знак „путоказна табла за угоститељске објекте“ означава смјер према појединим угоститељским објектимa.
(2) Знак из става 1. овог члана припада групи знакова и саобраћајне и пјешачке туристичке сигнализације.
(3) Знак „путоказни пано за угоститељске објекте“ означава називе угоститељских објеката и усмјерење према угоститељским објектима који су на паноу назначени, а на појединачним путоказима. 

(4) На знаку „путоказни пано за угоститељске објекте“ могу да стоје највише четири појединачна путоказа.

(5) Знак из става 3. овог члана припада знаковима саобраћајне туристичке сигнализације.

Члан 18.

 (1) На знаку „путоказни пано за угоститељске објекте“ који означава угоститељске објекте исте врсте, у горњем дијелу паноа великим словима се исписује назив врсте објеката који се означавају, а на појединачним путоказима се исписује назив и категорија објекта, стрелица, односно усмјерење, ознака за удаљеност као и симбол.
(2) Уколико се на знаку „путоказни пано за угоститељске објекте“ исписују угоститељски објекти за смјештај различитих врста тада се у горњем дијелу знака ставља натпис „Смјештај“ док се на појединачним путоказима исписује врста угоститељског објекта за смјештај, називи објеката, категорија објекта, стрелица односно усмјерење, ознака за удаљеност, као и одговарајући симбол за врсту угоститељског објекта за смјештај. 
(3) Уколико се на знаку „путоказни пано за угоститељске објекте“ означавају угоститељски објекти за смјештај исте врсте и са истом категоријом тада се у горњем дијелу знака, поред назива врсте угоститељских објеката, ставља и ознака за категорију која се не ставља на појединачним путоказима.
(4) Знакови из члана 17. ст. 1. и 3. овог правилника имају бијелу боју подлоге.
Члан 19.
(1) Означавање више угоститељских објеката са више знакова „путоказна табла за угоститељске објекте“, који се постављају један изнад другога, а означавају различита усмјерења врши се тако да се од врха стуба односно носача знакова стављају знакови по принципу усмјерења и то на врху „равно“, испод чега се поставља „лијево“, а затим „десно“, док се усмјеравање према различитим одредиштима на истом правцу врши тако што се од врха стављају знакови који означавају најудаљенија одредишта.
(2) Знак „путоказна табла за угоститељске објекте“ као и појединачни путокази на знаку „путоказни пано за угоститељске објекте“ садржи највише три симбола, натпис, ознаку за удаљеност, стрелицу, односно усмјерење као и ознаку за категорију која се исписује са десне стране назива угоститељског објекта. 
             (3) На знаку „путоказна табла за угоститељске објекте“ као и на појединачним путоказима на знаку „путоказни пано за угоститељске објекте“ ознака за удаљеност се ставља по потреби, односно не ставља се уколико је објекат који се на знаку назначава у непосредној близини мјеста гдје је знак постављен. 
ЗНАКОВИ ЗА ПРУЖАЊЕ ТУРИСТИЧКИХ ИНФОРМАЦИЈА
Члан 20.

(1) Знакови за пружање туристичких информација  постављају се у мјесту, насељу односно подручју или уз објекат, а пружају детаљније информације везане за туристичку понуду у мјесту, насељу, односно подручју у којем се знак налази односно пружа детаљније информације везане за објекат или садржај који знак означава.  
(2) На знаку из става 1. овог члана може стајати натпис „Туристичке информације“ или назив мјеста, насеља односно подручја, објекта или садржаја који се означава, а може стајати и симбол. 
(3) Знак из става 1. овог члана поставља се на пјешачким површинама на начин да не омета кретање пјешака. 
(4) Изузетно од члана 6. став 6. овог правилника облик слова на знаковима за пружање туристичких информација  може одступати од важећих стандарда. 

(5) Знакови из става 1. овог члана припадају  знаковима пјешачке туристичке сигнализације и имају смеђу боју подлоге.
ЗНАКОВИ ЗА ИЗРАЗ ДОБРОДОШЛИЦЕ
Члан 21.

Знакови за израз добродошлице постављају се на улазу и/или излазу у Републику Српску (у даљем тексту: Република), јединицу локалне самоуправе (општину, град) или туристичко мјесто, као и на улазу и/или излазу у поједина подручја од значаја за туризам.
Члан 22.

(1) Уколико је подручје јединице локалне самоуправе проглашено за туристичко мјесто, знак за израз добродошлице се поставља само за туристичко мјесто.

(2) Изузетно од члана 6. став 6. овог правилника облик слова на знаковима за израз добродошлице  може одступати од важећих стандарда. 
(3) Знакови за израз добродошлице припадају знаковима саобраћајне туристичке сигнализације и немају одређену боју подлоге.
ЗНАКОВИ ЗА БИЦИКЛИСТЕ
Члан 23.
(1) Знакови за бициклисте усмјеравају бициклисте на бициклистичким путевима, стазама, односно рутама према туристичким и другим одредиштима, односно обавјештавају о бициклистичком путу, стази, односно рути.
(2) Знакови за бициклисте су:

а) бициклистичка путоказна табла и

б) бициклистички обавјештајни пано.

(3) Знакови из става 1. овог члана припадају  знаковима пјешачке туристичке сигнализације и имају плаву боју подлоге.
Члан 24.

(1) Знак „бициклистичка путоказна табла“ означава усмјерење према туристичком или другом одредишту на бициклистичком путу, стази или рути.
(2) Знак из става 1. овог члана садржи највише три симбола, натпис, усмјерење и ознаку за удаљеност до туристичког или другог одредишта. 

(3) Уколико се на истом стубу, односно носачу знакова поставља више знакова из става 1. овог члана један изнад другога, а који означавају различита усмјерења тада се од врха стуба односно носача знакова стављају знакови по принципу усмјерења и то на врху  „равно“, испод чега се поставља „лијево“ а затим „десно“, док се усмјеравање према различитим одредиштима на истом правцу врши тако што се од врха стављају знакови који означавају најудаљенија одредишта. 

(4) На знаковима из става 1. овог члана ознака за удаљеност се ставља по потреби, односно не ставља се уколико је објекат који се на знаку назначава у непосредној близини мјеста гдје је знак постављен. 
Члан 25.

(1) Знак „бициклистички обавјештајни пано“ обавјештава о бициклистичком путу, стази или рути као и о туристичким и другим одредиштима на бициклистичком путу, стази или рути.
(2) Знак из става 1. овог члана садржи приказ бициклистичког пута, стазе или руте и пружа  информације о бициклистичком путу, стази или рути и туристичким одредиштима на бициклистичком путу, стази или рути. 

(3) Информације о бициклистичком путу, стази или рути и туристичким одредиштима на бициклистичком путу, могу бити приказане у текстуалном и графичком облику. 

(4) Када се знак из става 1. овог члана поставља на улазу у Републику, у горњем дијелу знака садржи грб Републике и текстуални израз добродошлице.

ЗНАКОВИ ТУРИСТИЧКЕ КАРТЕ
Члан 26.
(1) Знакови туристичке карте представљају приказ насељеног мјеста или географског подручја са својом туристичком понудом који могу бити интересантни туристима или пружити информације о знаменитостима, подручјима, објектима, те осталим садржајима у насељеном мјесту ,односно подручју.
(2) Знакови из става 1. овог члана садрже тлоцртну карту насељеног мјеста, односно подручја са својим природним цјелинама, као што су: ријека, језеро и слично, изграђеним цјелинама, као што су: стазе, саобраћајнице, мостови, путеви, те симболе и друге приказе знаменитости, подручја, објеката и садржаја од значаја за туристе.
(3) Поред тлоцртне карте знак из става 1. овог члана може садржавати и „легенду“ односно објашњење значења појединих симбола, приказа и информација, те додатне информације о насељеном мјесту, односно подручју, као што су: контакт телефони,  адресе објеката, датуми манифестација и слично.
(4) Знак из става 1. овог члана поставља се на површинама која су намијењена пјешацима, на начин да не омета кретање пјешака.
(5) Изузетно од члана 6. став 6. овог правилника облик слова на знаковима туристичке карте  може одступати од важећих стандарда. 

(6) Знакови из става 1. овог члана припадају знаковима пјешачке туристичке сигнализације  и немају одређену боју подлоге.

Члан 27.

          Примјер облика, садржаја и изгледа знакова туристичке сигнализације из члана 11. став 1. т. а), в), г) и д); члана 14. став 1. т. а) и г); члана 17. став 1.; члана 18. ст. 1. и 2.; члана 20. став 1., члана 24. став 1. и члана 25. став 1. овог правилника је приказан у Прилогу број 2, који чини саставни дио овог правилника. 
Члан 28.

(1) Знакови саобраћајне туристичке сигнализације из члана 4., став 1., т. а) и в)  овог правилника постављају се уз саобраћајнице и намијењени су обавјештавању и усмјеравању учесника у саобраћају.
(2) Знакови из става 1. овог члана постављају се са десне стране уз коловоз, у смјеру кретања возила, а натписи и симболи исписују се само на једној страни знака.
(3) Уколико се на истом стубу, односно носачу знакова, један изнад другог, налази више знакова саобраћајне туристичке сигнализације из члана 4. став 1. тачка в) овог правилника у том случају су сви знакови исте дужине.
(4) На знаковима саобраћајне туристичке сигнализације из члана 4., став 1., тачка в) овог правилника могу се исписати највише два натписа. 
Члан 29.
(1) Знакови пјешачке туристичке сигнализације из члана 4, став 1, т. б) и в)  овог правилника постављају се уз пјешачке стазе, у пјешачким зонама, као и уз бициклистичке путеве, стазе или руте, односно на мјестима која су доступна лицима која нису учесници у саобраћају, а у смислу обавјештавања и усмјеравања туриста, пјешака и бициклиста према одредиштима, знаменитостима, подручјима, објектима, садржајима и манифестацијама.     

(2) На знаковима пјешачке туристичке сигнализације из члана 4. став 1. тачка в) овог правилника натписи и симболи исписују се на обе стране знака, с тим да на једној страни знака стоји натпис на језику једног од конститутивних народа БиХ а на другој страни знака натпис најмање на једном свјетском језику.
(3) Изузетно од става 2. овог члана  на једној страни знака пјешачке туристичке сигнализације из члана 4. став 1, тачка в) овог правилника могу стајати два натписа и то по један натпис на језику једног од конститутивних народа БиХ и један натпис на једном свјетском језику, уколико је друга страна заклоњена или је онемогућен јасан преглед.
(4) Уколико се више знакова пјешачке туристичке сигнализације из члана 4. став 1. тачка в) овог правилника поставља на једном мјесту или на једном стубу, односно носачу знакова, а на два или више знакова је неопходно поставити по два натписа у складу са ставом 3. овог члана, у том случају се на свим знаковима који се налазе на једном стубу, односно носачу знакова исписују по два натписа са обе стране знака. 
(5) На знаковима из члана 4. став 1. тачка б) овог правилника натписи се не морају исписивати на обе стране знака. 
Члан 30.
(1) Уколико је неопходно поједину знаменитост, подручје, објекат, садржај односно манифестацију исписати на више језика, постављају се два или више знака туристичке сигнализације из члана 4. став 1. тачка в) овог правилника један испод другог, исписани на различитим језицима.
(2) На једном знаку пјешачке туристичке сигнализације из члана 4. став 1. тачка в) овог правилника могу се исписати натписи највише на четири различита језика, односно по два на једној страни знака, с тим да је најмање један натпис исписан на језику једног од конститутивних народа БиХ.
Члан 31.
(1) Знакови туристичке сигнализације из члана 4. став 1. тачка в) овог правилника имају правоугаони облик. 
(2) Изузетно од става 1. овог члана, знакови пјешачке туристичке сигнализације из члана 4., став 1., тачка в) овог правилника могу имати стреласти облик у којем случају стреласти крај знака има функцију усмјерења. 
 (3) Начин израде знакова пјешачке туристичке сигнализације стреластог и правоугаоног облика из члана 4, став 1. тачка в) овог правилника, као и знака „бициклистичка путоказна табла“ приказан је у Прилогу број 3, који чини саставни дио овог правилника. 
Члан 32.

(1) На истом стубу, односно носачу знакова, а на истој висинској позицији стуба, односно носача знака могу се поставити  највише четири знака пјешачке туристичке сигнализације из члана 4. став 1. тачка в) овог правилника, као и знака „бициклистичка путоказна табла“ под условом да је њихов угао усмјерења једнак 90°.
(2) На истој висинској позицији стуба, односно носача знака могу се поставити два или три знака чији је угао усмјерења различит од 90° под условом да су натписи на знаку јасно видљиви.
(3) Знакови пјешачке туристичке сигнализације из члана 4. став 1. тачка в) овог правилника правоугаоног облика који се постављају један изнад другога су исте дужине.
(4) Знакови пјешачке туристичке сигнализације из члана 4. став 1. тачка в) овог правилника стреластог облика који се постављају један изнад другога не морају бити исте дужине али се најдужи знак, односно најдужи знакови стављају од врха.  
Члан 33.

(1) На истом стубу, односно носачу знакова не постављају се знакови саобраћајне туристичке сигнализације и знакови пјешачке туристичке сигнализације истовремено.
(2) Знакови пјешачке туристичке сигнализације стреластог облика не постављају се са знаковима пјешачке туристичке сигнализације правоугаоног облика на истом стубу, односно носачу знакова.
(3) Знакови пјешачке туристичке сигнализације из члана 4. став 1., тачка б) овог правилника не постављају се на истом стубу, односно истом носачу знакова са знаковима пјешачке сигнализације из члана 4., став 1., тачка в) овог правилника.
(4) Знакови саобраћајне туристичке сигнализације из члана 4. став 1. тачка а) овог правилника не постављају се на истом стубу, односно носачу знакова са знаковима саобраћајне сигнализације из члана 4., став 1., тачка в) овог правилника.
(5) Знакови пјешачке туристичке сигнализације из члана 4. став 1. т. б) и в) овог правилника не постављају се са знаковима „бициклистичка путоказна табла“ на истом стубу, односно носачу знакова. 
Члан 34.

(1) На истом стубу, односно носачу знакова могу се поставити највише четири појединачна знака саобраћајне туристичке сигнализације из члана 4. став 1. тачка в) овог правилника.
(2) На истом стубу, односно носачу знакова могу се постављати један изнад другог знакови туристичке сигнализације из члана 4. став 1. тачка в) овог правилника као и знакови „бициклистичка путоказна табла“ само са истим бројем симбола. 

Члан 35.

(1) Положај стрелица које означавају смјер кретања на знаковима саобраћајне туристичке сигнализације одговара положају саобраћајница које воде до знаменитости, подручја, објекта, садржаја односно манифестације на коју се односи.
(2) Положај стрелице, односно усмјерења које означава смјер кретања на знаковима пјешачке туристичке сигнализације из члана 4. став 1. тачка в) овог правилника одговара положају смјера знаменитости, подручја, објекта, садржаја односно манифестације на који се односи или се прилагођава правцу кретања туриста према назначеној знаменитости, подручју, објекту, садржају, односно манифестацији. 
(3) Положај стрелице, односно усмјерења које означава смјер кретања на знаковима „бициклистичка путоказна табла“ одговара положају смјера бициклистичког пута, стазе, односно руте.
Члан 36.

(1) Положај стрелица, односно усмјерења и симбола, на знаковима саобраћајне туристичке сигнализације из члана 4., став 1., тачка в) овог правилника је такав да: 

а) стрелица, односно усмјерење за „лијево“ и „равно“ стоји на лијевом крају знака када се односе на смјер „лијево“ и „равно“, док симбол односно симболи стоје на десном крају знака и
б) стрелица ,односно усмјерење за „десно“ стоји на десном крају знака када се односи на смјер „десно“, док симбол односно симболи стоје на лијевом крају знака.
(2) Положај стрелице, односно усмјерења и симбола на знаковима пјешачке туристичке сигнализације из члана 4. став 1. тачка в) овог правилника, као и на знаковима „бициклистичка путоказна табла“ је такав да је симбол, односно симболи на супротној страни знака од ознаке за усмјерење, док је натпис између. 
(3) Ознака за удаљеност исписује се испред стрелице, односно ознаке за усмјерење на знаковима туристичке сигнализације из члана 4. став 1, тачка в) овог правилника,  као и на знаковима „бициклистичка путоказна табла“.
Члан 37.

Постављање знакова туристичке сигнализације, један изнад другог у смислу овог правилника, подразумијева постављање знакова на тај начин да им се ивице читавом дужином поклапају.
Члан 38.
(1) Знакови туристичке сигнализације се постављају на основу одобрења надлежног органа у складу са посебним прописима из области безбједности саобраћаја на путевима, а према захтјеву Туристичкe организацијe Републике Српске, туристичке организације града или општине, односно међуопштинске туристичке организације (у даљем тексту: наручилац пројекта). 

(2) Туристичке организације из става 1. овог члана брину се о мјесту постављања и начину истицања туристичке сигнализације, а у складу са утврђеним програмима постављања туристичке сигнализације.

(3) Програме постављања туристичке сигнализације утврђује Туристичка организација Републике Српске.

(4) Туристичке организације града или општине, односно међуопштинске туристичке организације прије подношења захтјева из става 1. овог члана, Туристичкој организацији Републике Српске достављају приједлог пројекта о постављању туристичке сигнализације, која на исти даје своје мишљење.
(5) Туристичка организација Републике Српске прије подношења захтјева из става 1. овог члана доставља приједлог пројекта о постављању туристичке сигнализације туристичкој организацији града или општине, односно међуопштинској туристичкој организацији или управи града, односно општине на чијој територији се поставља туристичка сигнализација, која на исти даје своје мишљење.

Члан 39.

Знакови туристичке сигнализације на путевима резервисаним за саобраћај моторних возила, брзим путевима и аутопутевима имају ретрорефлексију најмање класе 2, а на осталим путевима најмање класе 1.
Члан 40.

Мјеста постављања, висина и положај знакова туристичке сигнализације су такви да: 
а) не заклањају постављене саобраћајне знакове,

б) не одвраћају пажњу возача од постављених саобраћајних знакова,

в) не угрожавају кретање туриста, пјешака, бициклиста и возила и 
г) су јасно уочљиви.
Члан 41.
(1) Испред раскрснице од које се одваја пут који води према једној или више културних, историјских, природних односно туристичких знаменитости, подручја, објеката или манифестација поставља се само један знак саобраћајне туристичке сигнализације при чему се на том знаку може назначити више поменутих знаменитости, подручја, објеката односно манифестација.
(2) Знак саобраћајне туристичке сигнализације из става 1. овог члана поставља се:
а) на путевима резервисаним за саобраћај моторних возила, брзим путевима и аутопутевима 300 до 1000 m прије првог најавног знака који се односи на раскрсницу,

б) на магистралним путевима ван насеља на удаљености најмање 200 m од првог саобраћајног знака који обавјештава о смјеру вожње у раскрсници,
в) на осталим путевима ван насеља на удаљености најмање 100 m испред првог саобраћајног знака који обавјештава о смјеру вожње у раскрсници и
г) на путевима у оквиру насеља на удаљености најмање 50 m испред раскрснице.
Члан 42.

(1) На брзим путевима, путевима резервисаним за саобраћај моторних возила и аутопутевима се могу поставити само:

а) знакови за израз добродошлице и
б) знакови обавјештења о културним, историјским, природним и туристичким знаменитостима, објектима, садржајима и манифестацијама и то за:
1) знаменитости, подручја и објекте из пописа свјетске културне, историјске односно природне баштине као и знаменитости, подручја и објекте највишег међународног и државног ранга, 
2) бањe,
3) олимпијске спортске центре.
(2) Међусобна удаљеност између два знака туристичке сигнализације на путевима резервисаним за саобраћај моторних возила, брзим путевима и аутопутевима је најмање 500 m.  
УПОТРЕБА СИМБОЛА НА ЗНАКОВИМА ТУРИСТИЧКЕ СИГНАЛИЗАЦИЈЕ
Члан 43.
(1) Симболи у смислу овог правилника су пиктограми, графички прикази, односно графички цртежи и фотографије којима се сликовито означавају знаменитости, подручја, објекти, манифестације, односно садржаји туристичке понуде. 
(2) Уколико се за означавање појединих туристичких знаменитости, подручја, објеката, садржаја, односно манифестација не користе пиктограми, у том случају користе се графички прикази, односно графички цртежи или фотографије за сваку поједину знаменитост, подручје, објека, садржај односно манифестацију.

(3) На знаковима туристичке сигнализације из члана 4. став 1. тачка в) овог правилника у правилу се не стављају фотографије већ само пиктограми или графички прикази, односно графички цртежи.

(4) Пиктограми који се користе на знаковима туристичке сигнализације су црне боје на бијелој подлози и приказани су у Прилогу број 4, који чини саставни дио овог правилника. 
(5) Графички прикази, односно графички цртежи су црне боје на бијелој подлози, док на знаковима обавјештења о културним, историјским, природним и туристичким знаменитостима, објектима, садржајима и манифестацијама могу бити на бијелој подлози исцртани у боји подлоге знака или могу бити исцртани на подлози знака. 
(6) Фотографије могу бити у боји или црно-бијеле.
(7) Уколико се на знак туристичке сигнализације ставља ознака за спортско-рекреативне стазе или нека друга ознака везана за стазу из члана 5. став 1., тачка в) овог правилника иста може бити означена у боји. 
Члан 44.

(1) Пиктограм  „смјештајни објекат“ означава смјештајне објекте врсте хотел, мотел, туристичко насеље, пансион, хостел, преноћиште, одмаралиште, кућа за одмор, апартман, собе за изнајмљивање, док објекати врсте камп, сеоско домаћинство и планинарски дом имају своје пиктограме.
(2) На путоказном паноу за угоститељске објекте за смјештај исте врсте у складу са чланом 18. став 1. овог правилника, у горњем десном дијелу знака ставља се пиктограм који означава ту врсту угоститељских објеката за смјештај у складу са ставом 1. овог члана, док се на појединачним путоказима пиктограм не ставља.
(3) Уколико се на путоказном паноу исписују угоститељски објекти за смјештај различитих врста у складу са чланом 18. ставом 2. овог правилника, тада се у горњем десном дијелу знака ставља пиктограм „смјештајни објекат“ а на појединачним путоказима за угоститељске објекте за смјештај ставља пиктограм којим се означава њихова појединачна врста из Прилога број 4 овог правилника, а у складу са ставом 1. овог члана.
Члан 45.
(1) Пиктограми спортско-рекреативних активности представљају мјесто или подручје за вршење поменутих активности као што су стазе, спортске површине и слично, а могу представљати и полазне станице или тачке, одређене пунктове, клубове и слично у којима се може добити услуга или опрема за одређену активност.
(2) Пиктограми из става 1. овог члана могу се користити и за означавање догађаја, манифестација или такмичења везаних за поменуте активности.
(3) Уколико се на знаку поред симбола за спортско-рекреативну активност односно стазу или подручје поставља и ознака из члана 5. став 1., тачка в) овог правилника тада се прво ставља симбол за спортско-рекреативну активност, односно стазу или подручје, а затим  и ознака из члана 5. став 1. тачка в) овог правилника.
(4) Ознаке из члана 5. став 1. тачка в) овог правилника се исписују у дијелу знака предвиђеном за поље симбола.
Члан 46.
 (1) Знак „бициклистичка путоказна табла“ садржи симбол „бициклистичка стаза“, а ознаке за бициклистички пут, стазу или руту и за број/идент тачке стављају се уколико су познати.
(2) Знак „бициклистички обавјештајни пано“ садржи симбол „бициклистичка стаза“.
(3) На знаковима из става 1. и 2. овог члана може да стоји и ознака из члана 5. став 1. тачка в) овог правилника.

Члан 47.
(1) Знакови туристичке сигнализације се производе, постављају и одржавају у складу са важећим законским прописима и стандардима као и смјерницaма, правилима и техничким условима.
(2) Знакови туристичке сигнализације постављени прије ступања на снагу овог правилника у року од три године од дана ступања на снагу овог правилника замјењују се  знаковима туристичке сигнализације у складу са овим правилником. 

(3) Уколико се на истом стубу, односно носачу знакова налази више знакова туристичке сигнализације, а поједине знакове је потребно замјенити прије истека рока из става 2. овог члана, у том случају се у складу са овим правилником, мијењају сви знакови који се налазе на истом стубу, односно носачу знакова.

Члан 48.

Ступањем на снагу овог правилника престаје да важи Правилник о туристичкој  и осталој сигнализацији  на путевима ("Службени гласник Републике Српске", број: 19/07).
Члан 49.

Овај правилник ступа на снагу осмог дана од дана објављивања у "Службеном гласнику Републике Српске".

Број: 14-01-09-2-             /13                                                             М И Н И С Т А Р 

Датум: 08.04. 2013. године
                                                                                    Маида Ибришагић-Хрстић, дипл.инж.арх.
О Б Р А З Л О Ж Е Њ Е

ПРАВНИ ОСНОВ

Правни основ за доношење предметног правилника садржан је у члану 88. став 3. Закона о туризму којим је прописано да министар трговине и туризма правилником прописује садржину и начин истицања туристичке сигнализације.

УСКЛАЂЕНОСТ СА ПРОПИСИМА ЕВРОПСКЕ УНИЈЕ
Према мишљењу Министарства за економске односе и регионалну сасрадњу, број: 17.03-020-1210/13 од 21.05.2013. године,  а након увида у прописе Европске уније и анализе одредби правилника о садржају и начину истицања туристичке сигнализације  није установљено да постоје извори  EU acquis који уређују материју достављеног правилника због чега у Изјави о усклађности стоији оцјена "непримјењиво".

ОБРАЗЛОЖЕЊЕ ПОНУЂЕНИХ РЈЕШЕЊА

Предметним правилником разрађује се одредба члана 88. Закона о туризму ("Службени гласник Републике Српске", брoj 70/11) којом је прописано да  се туристички потенцијали, као и садржаји туристичке понуде обиљежавају одговарајућим симболима и знацима (у даљем тексту: туристичка сигнализација). Овим правилником се прописује садржај, врста, као и начин истицања, односно постављања туристичке сигнализације. Туристичка сигнализација, на начин како је дата дефиниција у овом правилнику,  представља знакове, односно табле, паное или карте којима се усмјеравају и обавјештавају туристи,  пјешаци, бициклисти и учесници у саобраћају о културним, историјским, природним и туристичким знаменитостима, објектима туристичке инфрастуктуре и супрастуктуре. Туристичком сигнализацијом се могу означавати и угоститељски објекти за смјештај, односно угоститељски објекти за исхрану и пиће.  Правилником је начелно извршена подјела знакова туристичке сигнализације, те је дефинисано да туристичку сигнализацију чине: знакови обавјештења о културним, историјским, природним и туристичким знаменитостима, објектима, садржајима и манифестацијама, знакови усмјерења према културним, историјским, природним и туристичким знаменитостима, објектима, садржајима и манифестацијама,путоказне табле и путоказни панои за угоститељске објекте, знакови за пружање туристичких информација,знакови за израз добродошлице, знакови за бициклисте изнакови туристичке карте.  Такође, правилником је дефинисано да према мјесту постављања знакови туристичке сигнализације се дијеле на: знакове саобраћајне туристичке сигнализације, знакове пјешачке туристичке сигнализације и знакове и саобраћајне и пјешачке туристичке сигнализације. У преосталом дијелу правилника разрађују се техничка питања у вези са изгледом и садржајем знакова туристичке сигнализације, а у прилозима уз овај правилник садржана су и техничка рјешења појединих знакова туристичке сигнализације.

М И  Н И С Т А Р 

                                                                                                               Маида Ибришагић-Хрстић, дипл.инж.арх.
